CELEX: 32022D0009
Language: ro
Date: 2021-12-02 00:00:00
Title: Decizia (UE) 2022/9 a Consiliului din 2 decembrie 2021 privind poziția care urmează să fie adoptată în numele Uniunii Europene, la cea de a 22-a reuniune a părților contractante la Convenția privind protejarea mediului marin și a zonei de coastă a Mării Mediterane (Convenția de la Barcelona) și la protocoalele la aceasta, în ceea ce privește adoptarea unei decizii de modificare a anexei la Protocolul privind prevenirea și eliminarea poluării Mării Mediterane prin operațiunile de descărcare efectuate de nave și aeronave sau de incinerare pe mare (Protocolul privind operațiunile de descărcare)

7.1.2022   
               
               
                  RO
               
               
                  Jurnalul Oficial al Uniunii Europene
               
               
                  L 4/4
               
            
         DECIZIA (UE) 2022/9 A CONSILIULUI
         din 2 decembrie 2021
         privind poziția care urmează să fie adoptată în numele Uniunii Europene, la cea de a 22-a reuniune a părților contractante la Convenția privind protejarea mediului marin și a zonei de coastă a Mării Mediterane (Convenția de la Barcelona) și la protocoalele la aceasta, în ceea ce privește adoptarea unei decizii de modificare a anexei la Protocolul privind prevenirea și eliminarea poluării Mării Mediterane prin operațiunile de descărcare efectuate de nave și aeronave sau de incinerare pe mare (Protocolul privind operațiunile de descărcare)
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 192 alineatul (1), coroborat cu articolul 218 alineatul (9),
         având în vedere propunerea Comisiei Europene,
         întrucât:
         
                     (1)
                  
                  
                     Protocolul la Convenția privind protejarea mediului marin și a zonei de coastă a Mării Mediterane (denumită în continuare „Convenția de la Barcelona”) privind prevenirea și eliminarea poluării Mării Mediterane prin operațiunile de descărcare efectuate de nave și aeronave sau de incinerare pe mare (denumit în continuare „Protocolul privind operațiunile de descărcare”) a fost încheiat de Uniune prin Decizia 77/585/CEE a Consiliului (1) și a intrat în vigoare la 15 aprilie 1978.
                  
               
                     (2)
                  
                  
                     În temeiul articolului 18 alineatul (2) punctul (iii) din Convenția de la Barcelona, reuniunea părților contractante la Convenția de la Barcelona și la protocoalele la aceasta adoptă modificări ale anexelor la protocoalele la convenție.
                  
               
                     (3)
                  
                  
                     Se preconizează că, în cadrul celei de a 22-a reuniuni din 7-10 decembrie 2021, părțile contractante la Convenția de la Barcelona și la protocoalele la aceasta urmează să adopte o decizie (denumită în continuare „decizia părților contractante”) de modificare a anexei la Protocolul privind operațiunile de descărcare în ceea ce privește factorii care trebuie luați în considerare la stabilirea criteriilor de acordare a permiselor pentru descărcarea de materii în mare, ținând seama de articolul 6 din Protocolul privind operațiunile de descărcare.
                  
               
                     (4)
                  
                  
                     Decizia părților contractante se referă la protecția mediului, domeniu în care competența este partajată între Uniune și statele sale membre, în temeiul articolului 4 alineatul (2) litera (e) din tratat. Decizia părților contractante nu se încadrează într-un domeniu care este în mare parte reglementat de normele Uniunii referitoare la o astfel de protecție. Uniunea nu intenționează să facă uz de posibilitatea de a-și exercita competența externă în ceea ce privește domeniile reglementate de decizia părților contractante în legătură cu care competența sa nu a fost încă exercitată pe plan intern.
                  
               
                     (5)
                  
                  
                     Este oportun să se stabilească poziția care urmează să fie adoptată în numele Uniunii în cadrul reuniunii părților contractante la Convenția de la Barcelona și la protocoalele la aceasta, întrucât decizia părților contractante privește adoptarea unor modificări ale anexei la Protocolul privind operațiunile de descărcare care vor fi obligatorii pentru Uniune.
                  
               
                     (6)
                  
                  
                     Deoarece modificările avute în vedere ale anexei la Protocolul privind operațiunile de descărcare vor actualiza cerințele privind protecția Mării Mediterane, vor avea efecte asupra angajamentelor și ambițiilor internaționale ale Uniunii și vor îmbunătăți protecția mediului, Uniunea ar trebui să sprijine adoptarea deciziei părților contractante,
                  
               ADOPTĂ PREZENTA DECIZIE:
         
            Articolul 1
            Poziția care urmează să fie adoptată, în numele Uniunii, la cea de a 22-a reuniune a părților contractante la Convenția de la Barcelona și la protocoalele la aceasta este în favoarea sprijinirii adoptării unei decizii de modificare a anexei la Protocolul privind prevenirea și eliminarea poluării Mării Mediterane prin operațiunile de descărcare efectuate de nave și aeronave sau de incinerare pe mare.
         
         
            Articolul 2
            În funcție de cum vor evolua lucrările celei de a 22-a reuniuni a părților contractante la Convenția de la Barcelona și la protocoalele la aceasta, reprezentanții Uniunii, în consultare cu statele membre, pot, în cadrul reuniunilor de coordonare la fața locului, să convină asupra unei ajustări a poziției menționate la articolul 1, fără a fi necesară o nouă decizie a Consiliului.
         
         
            Articolul 3
            Prezenta decizie intră în vigoare la data adoptării.
         
         
            Adoptată la Bruxelles, 2 decembrie 2021.
            
               
                  Pentru Consiliu
               
               
                  Președintele
               
               J. VRTOVEC
            
         
         
            (1)  Decizia 77/585/CEE a Consiliului din 25 iulie 1977 de încheiere a Convenției privind protecția Mării Mediterane împotriva poluării și a Protocolului privind prevenirea poluării Mării Mediterane prin operațiunile de descărcare efectuate de nave și aeronave (JO L 240, 19.9.1977, p. 1).